Document ID: 32011D0721

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 3ης Νοεμβρίου 2011
σχετικά με την έγκριση παρέκκλισης, την οποία ζήτησε η Ιταλία για τις περιφέρειες Emilia Romagna, Lombardia, Piemonte και Veneto κατ’ εφαρμογή της οδηγίας 91/676/ΕΟΚ του Συμβουλίου για την προστασία των υδάτων από τη νιτρορρύπανση γεωργικής προέλευσης
[κοινοποιηθείσα υπό τον αριθμό Ε(2011) 7770]
(Το κείμενο στην ιταλική γλώσσα είναι το μόνο αυθεντικό)
(2011/721/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 91/676/ΕΟΚ του Συμβουλίου, της 12ης Δεκεμβρίου 1991, για την προστασία των υδάτων από τη νιτρορρύπανση γεωργικής προέλευσης (1), και ιδίως το παράρτημα III παράγραφος 2 τρίτο εδάφιο,
Εκτιμώντας τα ακόλουθα:
(1)
Εάν η ποσότητα κοπριάς που πρόκειται να διασπαρεί ετησίως σε κράτος μέλος ανά εκτάριο, διαφέρει από τις καθοριζόμενες στο παράρτημα III παράγραφος 2 δεύτερο εδάφιο πρώτη πρόταση στοιχείο α) της οδηγίας 91/676/ΕΟΚ, η εν λόγω ποσότητα πρέπει να καθορίζεται κατά τρόπον ώστε να μη διακυβεύεται η επίτευξη των στόχων του άρθρου 1 της ίδιας οδηγίας και να αιτιολογείται με βάση αντικειμενικά κριτήρια, όπως, στην προκειμένη περίπτωση, οι παρατεταμένες καλλιεργητικές περίοδοι και οι καλλιέργειες με μεγάλες ανάγκες αζώτου.
(2)
Η Ιταλία υπέβαλε στην Επιτροπή αίτηση παρέκκλισης, για τις περιφέρειες Emilia Romagna, Lombardia, Piemonte και Veneto, βάσει του παραρτήματος III παράγραφος 2 τρίτο εδάφιο της οδηγίας 91/676/ΕΟΚ.
(3)
Η ζητούμενη παρέκκλιση αφορά την πρόθεση της Ιταλίας να επιτρέψει στις περιφέρειες Emilia Romagna, Lombardia, Piemonte και Veneto, τη διασπορά έως 250 χιλιογράμμων αζώτου κοπριάς ζώων βοσκής και επεξεργασμένης κοπριάς χοίρων ανά εκτάριο ετησίως σε γεωργικές εκμεταλλεύσεις με τουλάχιστον 70 % καλλιέργειες με μεγάλες ανάγκες αζώτου και παρατεταμένες καλλιεργητικές περιόδους. Εκτιμάται ότι η παρέκκλιση θα καλύψει δυνητικά 10 313 περίπου μονάδες βοοειδών και 1 241 χοιροτροφικές μονάδες στις περιφέρειες Emilia Romagna, Lombardia, Piemonte και Veneto, που αντιστοιχούν σε ποσοστό 15,9 % και 9,7 % του συνόλου των μονάδων βοοειδών και των χοιροτροφικών μονάδων στις εν λόγω περιφέρειες, σε 10,7 % της χρησιμοποιούμενης γεωργικής έκτασης (ΧΓΕ), σε 29,1 % του συνολικού ζωικού κεφαλαίου γαλακτοπαραγωγής και σε 49,3 % του συνόλου των χοίρων στις ίδιες περιφέρειες. Επιπλέον, της παρέκκλισης μπορούν να ζητήσουν να επωφεληθούν και αροτραίες καλλιέργειες.
(4)
Η νομοθεσία για την εφαρμογή της οδηγίας 91/676/ΕΟΚ και την υλοποίηση των προγραμμάτων δράσης στις περιφέρειες Emilia Romagna (απόφαση αριθ. 1273/2011 της 5.9.2011), Lombardia (απόφαση αριθ. IX/2208 της 14.9.2011), Piemonte (απόφαση 18-2612 της 19.9.2011) και Veneto (απόφαση αριθ. 1150 της 26.7.2011) εκδόθηκε και εφαρμόζεται σε συνδυασμό με την παρούσα εκτελεστική απόφαση για την περίοδο 2012 έως 2015.
(5)
Οι προσδιορισμένες ευάλωτες ζώνες, στις οποίες έχουν εφαρμογή τα προγράμματα δράσης, καταλαμβάνουν το 63 % της χρησιμοποιούμενης γεωργικής έκτασης (ΧΓΕ) στην Emilia Romagna, το 82 % της ΧΓΕ στην Lombardia, το 38 % της ΧΓΕ στο Piemonte και το 87 % της ΧΓΕ στο Veneto.
(6)
Από τα υποβληθέντα δεδομένα για την ποιότητα των υδάτων προκύπτει ότι, όσον αφορά τα υπόγεια ύδατα, στο 89 % των συστημάτων υπογείων υδάτων στις περιφέρειες Emilia Romagna, Lombardia, Piemonte και Veneto, οι μέσες συγκεντρώσεις νιτρικών ενώσεων είναι χαμηλότερες από 50 mg/l, στο δε 63 % είναι χαμηλότερες από 25 mg/l. Όσον αφορά τα επιφανειακά ύδατα, οι μέσες συγκεντρώσεις νιτρικών ενώσεων είναι μικρότερες από 25 mg/l σε πάνω από το 98 % των σημείων παρακολούθησης, ενώ τιμές άνω των 50 mg/l δεν παρατηρούνται σε κανένα σημείο παρακολούθησης.
(7)
Στις περιφέρειες Emilia Romagna, Lombardia, Piemonte και Veneto απαντάται άνω του 70 % του ζωικού κεφαλαίου της Ιταλίας: συγκεκριμένα, 67,1 % των γαλακτοπαραγωγών βοοειδών, 60,6 % των λοιπών βοοειδών, 81 % των χοίρων και 79,4 % των πουλερικών. Ο αριθμός των ζώων εμφανίζει πτωτικές τάσεις κατά την περίοδο 1982-2007 (20 % κατά μέσον όρο για τις τέσσερις περιφέρεις).
(8)
Κατά την περίοδο 1979-2008, η κατανάλωση αζώτου χημικής προέλευσης μειώθηκε, όπως εξάλλου μειώθηκε και η χρήση ανόργανων φωσφορούχων λιπασμάτων κατά 70 %.
(9)
Περί το 53 % της συνολικής γεωργικής έκτασης στις περιφέρειες Emilia Romagna, Lombardia, Piemonte και Veneto καταλαμβάνεται από βοσκοτόπους, σπόρους και ενσιρώσεις αραβόσιτου και χειμερινά δημητριακά.
(10)
Από τα δικαιολογητικά που συνοδεύουν το αίτημα παρέκκλισης, προκύπτει ότι η προτεινόμενη ποσότητα των 250 χιλιογράμμων αζώτου από κοπριά βοοειδών και επεξεργασμένη κοπριά χοίρων ανά εκτάριο ετησίως, αιτιολογείται με βάση αντικειμενικά κριτήρια, όπως είναι το μεγάλο ύψος καθαρών βροχοπτώσεων, οι παρατεταμένες καλλιεργητικές περίοδοι και οι υψηλής απόδοσης καλλιέργειες με μεγάλες ανάγκες αζώτου.
(11)
Η Επιτροπή, αφού εξέτασε το αίτημα, κρίνει ότι με την προτεινόμενη ποσότητα των 250 χιλιογράμμων αζώτου από κοπριά βοοειδών και επεξεργασμένη κοπριά χοίρων ανά εκτάριο ετησίως, δεν διακυβεύεται η επίτευξη των στόχων της οδηγίας 91/676/ΕΟΚ, εφόσον τηρηθούν ορισμένοι αυστηροί όροι.
(12)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής για τη νιτρορρύπανση, η οποία έχει συσταθεί δυνάμει του άρθρου 9 της οδηγίας 91/676/ΕΟΚ,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται, υπό τους όρους της παρούσας απόφασης, η παρέκκλιση την οποία ζήτησε η Ιταλία με επιστολές της 10ης Μαρτίου 2011 και της 28ης Ιουλίου 2011 όσον αφορά τις περιφέρειες Emilia Romagna, Lombardia, Piemonte και Veneto, με στόχο να επιτραπεί η χρήση μεγαλύτερης ποσότητας ζωικής κοπριάς από εκείνη που προβλέπεται στο παράρτημα III παράγραφος 2 δεύτερο εδάφιο πρώτη πρόταση στοιχείο α) της οδηγίας 91/676/ΕΟΚ.
Άρθρο 2
Ορισμοί
Για τους σκοπούς της παρούσας απόφασης, ισχύουν οι ακόλουθοι ορισμοί:
α) «εκμεταλλεύσεις»: αγροκτήματα με ή χωρίς κτηνοτροφική δραστηριότητα·
β) «αγροτεμάχιο»: μεμονωμένος αγρός ή ομάδα αγρών, ομοιογενής ως προς την καλλιέργεια, τον τύπο του εδάφους και τις πρακτικές λίπανσης·
γ) «λειμώνες»: οι μόνιμοι ή προσωρινοί βοσκότοποι (κατά γενικό κανόνα, οι προσωρινοί παραμένουν για χρονικό διάστημα μικρότερο των τεσσάρων ετών)·
δ) «αραβόσιτος όψιμης ωρίμανσης»: αραβόσιτος κατηγορίας FAO 600-700, που σπέρνεται από τα μέσα Μαρτίου έως τις αρχές Απριλίου με βλαστικό κύκλο τουλάχιστον 145-150 ημέρες·
ε) «αραβόσιτος ή σόργο μετά από τα οποία καλλιεργείται χειμερινό κτηνοτροφικό χόρτο»: αραβόσιτος ή σόργο μεσο-όψιμης ή πρώιμης ωρίμανσης μετά από τα οποία καλλιεργείται χειμερινό κτηνοτροφικό χόρτο όπως ιταλική αίρα, κριθάρι, τριτικάλι ή χειμερινές ποικιλίες σίκαλης·
στ) «χειμερινές ποικιλίες δημητριακών μετά από τις οποίες καλλιεργείται θερινό κτηνοτροφικό χόρτο»: χειμερινό σιτάρι, χειμερινό κριθάρι ή τριτικάλι, μετά από τα οποία καλλιεργείται θερινό κτηνοτροφικό χόρτο όπως αραβόσιτος, Setaria ή είδη Panicum·
ζ) «καλλιέργειες με μεγάλες ανάγκες αζώτου και παρατεταμένες καλλιεργητικές περιόδους»: λειμώνες, αραβόσιτος όψιμης ωρίμανσης, αραβόσιτος ή σόργο, μετά από τα οποία καλλιεργείται χειμερινό κτηνοτροφικό χόρτο και χειμερινές ποικιλίες δημητριακών, μετά από τις οποίες καλλιεργείται θερινό κτηνοτροφικό χόρτο·
η) «κοπριά βοοειδών»: κοπριά ζώων από βοοειδή, κατά τη βόσκηση ή υπό επεξεργασμένη μορφή·
θ) «επεξεργασία κοπριάς»: διαχωρισμός της κοπριάς χοίρων σε δύο κλάσματα, ένα στερεό και ένα υγρό, με σκοπό τη βελτίωση της διασποράς στο έδαφος, καθώς και την ανάκτηση αζώτου και φωσφόρου·
ι) «επεξεργασμένη κοπριά»: το υγρό κλάσμα που προκύπτει από την επεξεργασία της κοπριάς χοίρων με ελάχιστη αναλογία αζώτου προς φωσφορικές ενώσεις (N/P2O5) 2,5·
ια) «επεξεργασμένη κοπριά με αφαίρεση αζώτου»: επεξεργασμένη κοπριά με περιεχόμενο σε άζωτο λιγότερο από 30 % σε σύγκριση με το περιεχόμενο άζωτο σε μη επεξεργασμένη κοπριά χοίρων·
ιβ) «εδάφη με χαμηλή περιεκτικότητα σε οργανική ύλη»: εδάφη με περιεκτικότητα σε οργανικό άνθρακα μικρότερη από 2 % στα 30 πρώτα εκατοστόμετρα εδάφους·
ιγ) «εδάφη μηδενικής ή χαμηλής αλατότητας»: εδάφη με ηλεκτρική αγωγιμότητα κορεσμένου δείγματος εδαφικής πάστας ECe 4 mS/cm ή ηλεκτρική αγωγιμότητα υδατικού εκχυλίσματος με αναλογία εδάφους/νερού 1:2 EC 1:2 1 ms/cm, ή περιοχές που είναι σίγουρο ότι δεν υπόκεινται σε κίνδυνο αλάτωσης, όπως αναφέρεται στον χάρτη του εδάφους που έχει καταρτιστεί σε περιφερειακό επίπεδο·
ιδ) «αποδοτικότητα χρήσης αζώτου»: το ποσοστό του συνολικού αζώτου που διασπείρεται υπό μορφή ζωικής κοπριάς το οποίο διατίθεται στις καλλιέργειες κατά το έτος διασποράς.
Άρθρο 3
Πεδίο εφαρμογής
Η παρούσα απόφαση εφαρμόζεται μεμονωμένα και υπό τους όρους των άρθρων 4 έως 7, σε αγροκτήματα των οποίων τουλάχιστον το 70 % της έκτασης καλύπτεται από καλλιέργειες με μεγάλες ανάγκες αζώτου και με παρατεταμένες καλλιεργητικές περιόδους.
Άρθρο 4
Ετήσια αίτηση και ανάληψη δέσμευσης
1. Οι γεωργοκτηνοτρόφοι που επιθυμούν να επωφεληθούν από παρέκκλιση δυνάμει της παρούσας εκτελεστικής απόφασης υποβάλλουν αίτηση στις αρμόδιες αρχές σε ετήσια βάση, το αργότερο έως τις 15 Φεβρουαρίου.
2. Ταυτόχρονα με την υποβολή της ετήσιας αίτησης που αναφέρεται στην παράγραφο 1, δεσμεύονται εγγράφως να τηρήσουν τους όρους των άρθρων 5, 6 και 7.
Άρθρο 5
Επεξεργασία της κοπριάς
1. Οι γεωργοκτηνοτρόφοι που επωφελούνται από παρέκκλιση για τη διασπορά επεξεργασμένης κοπριάς χοίρων, κοινοποιούν στις αρμόδιες αρχές τις ακόλουθες πληροφορίες:
α)
τύπο της επεξεργασίας της κοπριάς·
β)
δυναμικότητα και κύρια χαρακτηριστικά της εγκατάστασης επεξεργασίας, συμπεριλαμβανομένης της αποδοτικότητάς της·
γ)
ποσότητα της κοπριάς που απεστάλη προς επεξεργασία·
δ)
ποσότητα, σύσταση, συμπεριλαμβανομένου του προσδιορισμού του περιεχομένου σε άζωτο και φωσφόρο, και προορισμός του στερεού κλάσματος·
ε)
ποσότητα, σύσταση, συμπεριλαμβανομένου του προσδιορισμού του περιεχομένου σε άζωτο και φωσφόρο, και προορισμός της επεξεργασμένης κοπριάς·
στ)
εκτίμηση των απωλειών αέριων κατά την επεξεργασία.
2. Το στερεό κλάσμα που προκύπτει από την επεξεργασία της κοπριάς σταθεροποιείται ώστε να περιοριστούν οι οσμές και άλλες εκπομπές, να βελτιωθούν οι αγρονομικές και οι σχετικές με την υγιεινή ιδιότητες, να διευκολυνθεί ο χειρισμός και να ενισχυθεί η διαθεσιμότητα του αζώτου και των φωσφορικών ενώσεων στις καλλιέργειες. Το προκύπτον προϊόν δεν διασπείρεται στις εκμεταλλεύσεις που επωφελούνται από παρέκκλιση. Οι αρμόδιες αρχές λαμβάνουν μέτρα για να ενθαρρύνουν τη χρήση του σταθεροποιημένου στερεού κλάσματος σε εδάφη χαμηλής περιεκτικότητας σε οργανική ύλη. Τα εν λόγω εδάφη περιλαμβάνονται σε χάρτες που έχουν καταρτιστεί σε περιφερειακό επίπεδο και διατίθενται στους γεωργοκτηνοτρόφους.
3. Οι αρμόδιες αρχές ορίζουν τις μεθόδους προσδιορισμού της σύνθεσης της επεξεργασμένης κοπριάς, των διακυμάνσεων της σύνθεσης αυτής και της αποδοτικότητας της επεξεργασίας για κάθε εκμετάλλευση για την οποία έχει εγκριθεί ατομική παρέκκλιση.
4. Οι αρμόδιες αρχές παρακολουθούν την αμμωνία και τις λοιπές εκπομπές που προκύπτουν από την επεξεργασία της κοπριάς σε αντιπροσωπευτικές τοποθεσίες για κάθε τεχνική επεξεργασίας. Με βάση τα αποτελέσματα της παρακολούθησης οι αρμόδιες αρχές προβαίνουν σε απογραφή των εκπομπών.
Άρθρο 6
Διασπορά κοπριάς και άλλων λιπασμάτων
1. Η ποσότητα ζωικής κοπριάς και η επεξεργασμένη κοπριά που διασπείρεται ετησίως στο έδαφος εκμεταλλεύσεων που επωφελούνται παρέκκλισης, συμπεριλαμβανομένης της διασποράς από τα ίδια τα ζώα, δεν υπερβαίνει την ποσότητα κοπριάς που περιέχει 250 χιλιόγραμμα αζώτου ανά εκτάριο, τηρουμένων των όρων των παραγράφων 2 έως 12.
2. Οι συνολικές εισροές αζώτου δεν υπερβαίνουν την προβλεπόμενη ζήτηση θρεπτικών στοιχείων κάθε εξεταζόμενης καλλιέργειας. Συνεκτιμώνται η προσφορά από το έδαφος και η αυξημένη διαθεσιμότητα αζώτου από κοπριά λόγω της επεξεργασίας της κοπριάς. Δεν υπερβαίνει τα πρότυπα μέγιστης διασποράς, όπως αυτά καθορίζονται στα προγράμματα δράσης που ισχύουν για την εκμετάλλευση.
3. Οι συνολικές εισροές φωσφόρου δεν υπερβαίνουν τις προβλεπόμενες ανάγκες της εκάστοτε καλλιέργειας σε θρεπτικά στοιχεία, συνεκτιμώντας και την προσφορά φωσφόρου από το έδαφος. Στις εκμεταλλεύσεις που επωφελούνται από παρέκκλιση δεν διασπείρεται φωσφόρος από χημικά λιπάσματα.
4. Για κάθε εκμετάλλευση καταρτίζεται μέχρι τις 15 Φεβρουαρίου σχέδιο λίπανσης, στο οποίο περιγράφονται η αμειψισπορά στην καλλιεργούμενη έκταση και η προγραμματισμένη διασπορά κοπριάς και ανόργανων λιπασμάτων.
Το σχέδιο λίπανσης περιλαμβάνει τα ακόλουθα:
α)
τον αριθμό των ζώων και περιγραφή του συστήματος σταβλισμού και αποθήκευσης, στην οποία συμπεριλαμβάνεται η χωρητικότητα και ο τύπος των διαθέσιμων χώρων αποθήκευσης κοπριάς·
β)
υπολογισμό του αζώτου και του φωσφόρου κοπριάς που παράγονται στην εκμετάλλευση·
γ)
περιγραφή της επεξεργασίας της κοπριάς και των χαρακτηριστικών της επεξεργασμένης κοπριάς (ανάλογα με την περίπτωση)·
δ)
την ποσότητα, το είδος και τα χαρακτηριστικά της κοπριάς που παραδίδεται εκτός της εκμετάλλευσης ή στην εκμετάλλευση·
ε)
την αμειψισπορά και την έκταση, σε εκτάρια, των αγροτεμαχίων με καλλιέργειες με μεγάλες ανάγκες αζώτου και παρατεταμένες καλλιεργητικές περιόδους και των αγροτεμαχίων με άλλες καλλιέργειες·
στ)
τις αναμενόμενες αποδόσεις κάθε καλλιέργειας, ανάλογα με τη διαθεσιμότητα θρεπτικών στοιχείων και νερού, καθώς και ανάλογα με τις τοπικές συνθήκες, όπως είναι το κλίμα, ο τύπος εδάφους κ.λπ.·
ζ)
τις προβλεπόμενες, για κάθε αγροτεμάχιο, ανάγκες των καλλιεργειών σε άζωτο και φωσφόρο·
η)
υπολογισμό του αζώτου και του φωσφόρου κοπριάς που θα διασπαρούν σε κάθε αγροτεμάχιο·
θ)
υπολογισμό του αζώτου από χημικά λιπάσματα που θα διασπαρούν σε κάθε αγροτεμάχιο·
ι)
εκτίμηση της απαιτούμενης ποσότητας νερού για άρδευση και την ακριβή αναφορά της πηγής ύδρευσης· στο σχέδιο περιλαμβάνεται η άδεια άντλησης ύδατος ή η σύμβαση χρήσης ύδατος με τη συναφή «κοινοπραξία υδροδότησης» ή χάρτης στον οποίο εμφαίνεται ότι η εκμετάλλευση βρίσκεται σε περιοχές όπου τα υπόγεια ύδατα μικρού βάθους βρίσκονται σε επαφή με το ριζικό σύστημα.
Προκειμένου να διασφαλιστεί η συνέπεια των σχεδίων λίπανσης προς τις πραγματικές γεωργικές πρακτικές, τα σχέδια αναθεωρούνται το αργότερο επτά ημέρες μετά από κάθε μεταβολή της γεωργικής πρακτικής.
5. Κάθε εκμετάλλευση τηρεί λογαριασμούς λιπασμάτων με βάση τα αγροτεμάχια. Οι εν λόγω λογαριασμοί περιλαμβάνουν τις διασπαρείσες ποσότητες και τον χρόνο διασποράς της κοπριάς και των χημικών λιπασμάτων.
6. Διατίθενται στην εκμετάλλευση η άδεια άντλησης ύδατος ή η σύμβαση χρήσης ύδατος με τη συναφή «κοινοπραξία υδροδότησης» ή χάρτης στον οποίο αναφέρεται ότι η εκμετάλλευση βρίσκεται σε περιοχές όπου τα υπόγεια ύδατα μικρού βάθους βρίσκονται σε επαφή με το ριζικό σύστημα. Η επιτρεπόμενη βάσει της άδειας ή της σύμβασης ποσότητα νερού, ανάλογα με την περίπτωση, αρκεί για την επίτευξη αποδόσεων των καλλιεργειών υπό συνθήκες χωρίς την επιβολή περιορισμών στην άρδευση,
7. Για κάθε εκμετάλλευση που επωφελείται από παρέκκλιση, διατίθενται αποτελέσματα ανάλυσης αζώτου και φωσφόρου στο έδαφος. Διενεργείται δειγματοληψία και ανάλυση φωσφόρου και αζώτου το αργότερο την 1η Ιουνίου και τουλάχιστον ανά τετραετία, για κάθε έκταση της εκμετάλλευσης που είναι ομοιογενής ως προς την αμειψισπορά και τα χαρακτηριστικά του εδάφους. Απαιτείται τουλάχιστον μία ανάλυση ανά πέντε εκτάρια γης.
8. Η κοπριά ζώων που διασπείρεται σε επωφελούμενες από παρέκκλιση εκμεταλλεύσεις, έχει αποδοτικότητα χρήσης αζώτου τουλάχιστον 65 % της υγρής κοπριάς και 50 % της στερεής.
9. Η κοπριά ζώων και τα χημικά λιπάσματα που διασπείρονται σε επωφελούμενες από παρέκκλιση εκμεταλλεύσεις δεν μπορούν να διασπαρούν μετά την 1η Νοεμβρίου.
10. Τουλάχιστον δύο τρίτα της ποσότητας αζώτου κοπριάς, εξαιρουμένου του αζώτου κοπριάς ζώων βοσκής, διασπείρονται πριν από τις 30 Μαΐου εκάστου έτους. Για τους σκοπούς αυτούς, οι επωφελούμενες από παρέκκλιση εκμεταλλεύσεις διαθέτουν επαρκή δυναμικότητα αποθήκευσης κοπριάς ζώων που μπορεί να καλύψει τις περιόδους κατά τις οποίες η διασπορά της κοπριάς απαγορεύεται.
11. Η υγρή κοπριά, συμπεριλαμβανομένης της επεξεργασμένης κοπριάς και των λυμάτων, διασπείρεται με τεχνικές διασποράς χαμηλών εκπομπών. Η στερεά κοπριά ενσωματώνεται εντός 24 ωρών.
12. Προκειμένου να αποτραπεί ο κίνδυνος αλάτωσης των εδαφών, η επεξεργασμένη κοπριά με αφαίρεση αζώτου επιτρέπεται μόνο σε εδάφη μηδενικής ή χαμηλής αλατότητας. Προς τον σκοπό αυτό, οι γεωργοκτηνοτρόφοι που σκοπεύουν να διασπείρουν επεξεργασμένη κοπριά με αφαίρεση αζώτου μετρούν την ηλεκτρική αγωγιμότητα στα αγροτεμάχια στα οποία θα γίνει η διασπορά τουλάχιστον ανά τετραετία και ενσωματώνουν τα αποτελέσματα στην αίτηση που αναφέρεται στο άρθρο 4 παράγραφος 1. Οι αρμόδιες αρχές θεσπίζουν πρωτόκολλο μέτρησης της ηλεκτρικής αγωγιμότητας προς χρήση από τους γεωργοκτηνοτρόφους. Οι αρμόδιες αρχές καταρτίζουν χάρτες στους οποίους εμφαίνονται οι περιοχές που εμφανίζουν κίνδυνο αλάτωσης.
Άρθρο 7
Διαχείριση γης
Οι γεωργοκτηνοτρόφοι που επωφελούνται παρέκκλισης εξασφαλίζουν την τήρηση των ακόλουθων όρων:
α)
τουλάχιστον το 70 % της έκτασης της εκμετάλλευσης καλύπτεται με καλλιέργειες με μεγάλες ανάγκες αζώτου και παρατεταμένες καλλιεργητικές περιόδους·
β)
οι προσωρινοί λειμώνες οργώνονται την άνοιξη·
γ)
οι προσωρινοί και μόνιμοι λειμώνες δε περιλαμβάνουν άνω του 50 % όσπρια ή άλλα φυτά που δεσμεύουν ατμοσφαιρικό άζωτο·
δ)
συλλέγεται ο αραβόσιτος όψιμης ωρίμανσης (ολόκληρο το φυτό)·
ε)
το χειμερινό κτηνοτροφικό χόρτο όπως η ιταλική αίρα, το κριθάρι, το τριτικάλι ή οι χειμερινές ποικιλίες σίκαλης, σπέρνεται εντός δύο εβδομάδων μετά τη συγκομιδή του αραβόσιτου/σόργου και η συγκομιδή πραγματοποιείται το αργότερο δύο εβδομάδες πριν από τη σπορά αραβόσιτου/σόργου·
στ)
το θερινό κτηνοτροφικό χόρτο όπως ο αραβόσιτος, η Setaria ή τα είδη Panicum σπέρνεται εντός δύο εβδομάδων μετά τη συγκομιδή των χειμερινών ποικιλιών δημητριακών και η συγκομιδή πραγματοποιείται το αργότερο δύο εβδομάδες πριν από τη σπορά των χειμερινών ποικιλιών δημητριακών·
ζ)
οι καλλιέργειες με μεγάλες ανάγκες αζώτου σπέρνονται εντός δύο εβδομάδων από το όργωμά τους, στη διάρκεια δε του έτους κατά το οποίο οργώνονται οι μόνιμοι λειμώνες δεν διασπείρονται λιπάσματα.
Άρθρο 8
Άλλα μέτρα
1. Οι αρμόδιες αρχές μεριμνούν ώστε οι παρεκκλίσεις που εγκρίνονται για τη διασπορά επεξεργασμένης κοπριάς να είναι συμβατές με τη δυναμικότητα των εγκαταστάσεων επεξεργασίας κοπριάς.
2. Οι αρμόδιες αρχές μεριμνούν ώστε οι παρεκκλίσεις που εγκρίνονται να είναι συμβατές με την επιτρεπόμενη χρήση ύδατος στην εκμετάλλευση που επωφελείται από την παρέκκλιση.
Άρθρο 9
Μέτρα μεταφοράς της κοπριάς
1. Οι αρμόδιες αρχές μεριμνούν για την καταγραφή της μεταφοράς ζωικής κοπριάς από και προς τις εκμεταλλεύσεις που επωφελούνται παρέκκλισης μέσω συστημάτων γεωγραφικού εντοπισμού ή για την καταγραφή στα συνοδευτικά έγγραφα, με αναφορά του τόπου προέλευσης και προορισμού. Η καταγραφή μέσω συστημάτων γεωγραφικού εντοπισμού είναι υποχρεωτική για μεταφορές σε αποστάσεις άνω των 30 χιλιομέτρων.
2. Οι αρμόδιες αρχές μεριμνούν ώστε να είναι διαθέσιμο, κατά τη διάρκεια της μεταφοράς, έγγραφο στο οποίο αναγράφεται η ποσότητα της μεταφερόμενης κοπριάς και η περιεκτικότητά της σε άζωτο και φωσφόρο.
3. Οι αρμόδιες αρχές μεριμνούν ώστε η επεξεργασμένη κοπριά και τα στερεά κλάσματα που προκύπτουν από την επεξεργασία της κοπριάς να αναλύονται όσον αφορά την περιεκτικότητά τους σε άζωτο και φωσφόρο. Η ανάλυση διενεργείται σε αναγνωρισμένα εργαστήρια. Τα αποτελέσματα της ανάλυσης κοινοποιούνται στις αρμόδιες αρχές και στον παραλαμβάνοντα γεωργοκτηνοτρόφο. Πιστοποιητικό της ανάλυσης διατίθεται για κάθε μεταφορά.
Άρθρο 10
Παρακολούθηση
1. Η αρμόδια αρχή μεριμνά για την κατάρτιση και ετήσια επικαιροποίηση χαρτών, όπου εμφαίνεται το ποσοστό των εκμεταλλεύσεων, το ποσοστό των ζώων, το ποσοστό των γεωργικών γαιών που καλύπτονται από ατομική παρέκκλιση σε κάθε δήμο/κοινότητα. Συλλέγονται και επικαιροποιούνται, σε ετήσια βάση δεδομένα σχετικά με την αμειψισπορά και τις γεωργικές πρακτικές στις εκμεταλλεύσεις που καλύπτονται από παρεκκλίσεις.
2. Συγκροτείται και διατηρείται σε λειτουργία δίκτυο παρακολούθησης για τη λήψη δειγμάτων των επιφανειακών και των μικρού βάθους υπογείων υδάτων, με σκοπό την εκτίμηση των επιπτώσεων της παρέκκλισης στην ποιότητα των υδάτων. Το σχέδιο του δικτύου παρακολούθησης υποβάλλεται στην Επιτροπή. Ο αρχικός αριθμός των σταθμών παρακολούθησης δεν μπορεί να μειωθεί, ούτε η θέση των σταθμών να μεταβληθεί, κατά τη διάρκεια της περιόδου εφαρμογής της παρούσας απόφασης.
3. Η παρακολούθηση των υδάτων εντείνεται στις λεκάνες απορροής γεωργικής σημασίας που γειτνιάζουν με τα πλέον ευπρόσβλητα υδατικά συστήματα, τα οποία προσδιορίζονται από τις αρμόδιες αρχές.
4. Συγκροτούνται σταθμοί παρακολούθησης, με σκοπό τη διοχέτευση δεδομένων για τη συγκέντρωση αζώτου και φωσφόρου στο νερό του εδάφους, για το ανόργανο άζωτο στην εδαφική κατατομή και για τις αντίστοιχες ποσότητες αζώτου και φωσφόρου που εισέρχονται στα υπόγεια ύδατα μέσω του φυτικού ριζικού συστήματος, καθώς και για τις απώλειες αζώτου και φωσφόρου μέσω της επιφανειακής απορροής και της κατείσδυσης, σε συνθήκες παρέκκλισης και χωρίς παρέκκλιση. Οι σταθμοί παρακολούθησης περιλαμβάνουν τους κύριους τύπους εδάφους, τις πρακτικές λίπανσης και τις καλλιέργειες. Το σχέδιο του δικτύου παρακολούθησης υποβάλλεται στην Επιτροπή. Κατά τη διάρκεια της περιόδου εφαρμογής της παρούσας απόφασης, ο αρχικός αριθμός των σταθμών παρακολούθησης δεν μπορεί να μειωθεί, ούτε να μεταβληθεί η θέση των σταθμών.
Άρθρο 11
Εξακρίβωση
1. Οι αρμόδιες αρχές μεριμνούν ώστε όλες οι αιτήσεις παρέκκλισης να υποβάλλονται σε διοικητικό έλεγχο. Εφόσον κατά τον έλεγχο διαπιστωθεί ότι δεν τηρούνται οι όροι των άρθρων 5, 6 και 7, ενημερώνεται σχετικά ο αιτών. Στην περίπτωση αυτή, η αίτηση θεωρείται απορριφθείσα.
2. Καταρτίζεται πρόγραμμα επιτόπιων επιθεωρήσεων με βάση την ανάλυση του κινδύνου, τα αποτελέσματα των ελέγχων προηγουμένων ετών και τα αποτελέσματα γενικών τυχαίων ελέγχων της εφαρμογής της νομοθεσίας με την οποία μεταφέρεται στο εθνικό δίκαιο η οδηγία 91/676/ΕΟΚ. Οι επιτόπιες επιθεωρήσεις καλύπτουν τουλάχιστον το 5 % των εκμεταλλεύσεων για τις οποίες χορηγήθηκε παρέκκλιση και αφορούν την τήρηση των όρων που καθορίζονται στα άρθρα 5, 6 και 7 της παρούσας απόφασης.
3. Οι αρμόδιες αρχές μεριμνούν ώστε το 1 % τουλάχιστον των μεταφορών κοπριάς να υπόκειται σε επιτόπιους ελέγχους, βάσει εκτίμησης κινδύνου και των αποτελεσμάτων των διοικητικών ελέγχων που αναφέρονται στην παράγραφο 1. Οι έλεγχοι περιλαμβάνουν τουλάχιστον ανάλυση των συνοδευτικών εγγράφων, επαλήθευση της προέλευσης και του προορισμού της κοπριάς και δειγματοληψία της μεταφερόμενης κοπριάς.
4. Παρέχονται στις αρμόδιες αρχές οι εξουσίες και τα μέσα που είναι αναγκαία για την εξακρίβωση της συμμόρφωσης με την παρούσα απόφαση. Στις περιπτώσεις που κατά την επαλήθευση διαπιστωθεί μη συμμόρφωση με την παρούσα απόφαση, οι αρμόδιες αρχές λαμβάνουν τα απαιτούμενα μέτρα επανόρθωσης. Συγκεκριμένα, οι γεωργοκτηνοτρόφοι που δεν συμμορφώνονται με τα άρθρα 5, 6 και 7 αποκλείονται από την παρέκκλιση κατά το επόμενο έτος.
Άρθρο 12
Υποβολή εκθέσεων
Οι αρμόδιες αρχές υποβάλλουν ετησίως το αργότερο τον Δεκέμβριο, και για το 2015 το αργότερο τον Σεπτέμβριο, έκθεση που περιλαμβάνει τα ακόλουθα:
α)
αξιολόγηση της τήρησης των όρων της παρέκκλισης, βάσει ελέγχων σε επίπεδο εκμετάλλευσης, καθώς και ελέγχων της μεταφοράς κοπριάς, όπως επίσης και βάσει στοιχείων σχετικά με τις μη συμμορφούμενες εκμεταλλεύσεις, τα οποία στηρίζονται στα πορίσματα διοικητικών και επιτόπιων ελέγχων·
β)
στοιχεία σχετικά με την επεξεργασία της κοπριάς, συμπεριλαμβανομένης της περαιτέρω μεταποίησης και χρήσης των στερεών κλασμάτων, και λεπτομερή δεδομένα για τα χαρακτηριστικά των συστημάτων επεξεργασίας, την αποδοτικότητά τους και τη σύνθεση της επεξεργασμένης κοπριάς, καθώς και τον τελικό προορισμό των στερεών κλασμάτων·
γ)
χάρτες στους οποίους εμφαίνονται οι περιοχές χαμηλής περιεκτικότητας σε οργανική ύλη, καθώς και τα μέτρα που έχουν ληφθεί για να ενθαρρυνθεί η χρήση του σταθεροποιημένου στερεού κλάσματος σε εδάφη χαμηλής περιεκτικότητας σε οργανική ύλη, όπως προβλέπεται στο άρθρο 5 παράγραφος 2·
δ)
τις μεθόδους προσδιορισμού της σύνθεσης της επεξεργασμένης κοπριάς, των διακυμάνσεων της σύνθεσης αυτής και της αποδοτικότητας της επεξεργασίας για κάθε εκμετάλλευση που επωφελείται ατομικής παρέκκλισης, όπως προβλέπεται στο άρθρο 5 παράγραφος 3·
ε)
την απογραφή αμμωνίας και λοιπών εκπομπών από την επεξεργασία κοπριάς όπως προβλέπεται στο άρθρο 5 παράγραφος 4·
στ)
το θεσπισθέν πρωτόκολλο για τη μέτρηση της ηλεκτρικής αγωγιμότητας και χάρτες στους οποίους εμφαίνονται οι περιοχές που έχουν υποστεί αλάτωση, όπως προβλέπεται στο άρθρο 6 παράγραφος 12·
ζ)
τις μεθόδους επαλήθευσης της συμβατότητας των παρεκκλίσεων που έχουν εγκριθεί με τη δυναμικότητα των εγκαταστάσεων επεξεργασίας κοπριάς, όπως προβλέπεται στο άρθρο 8 παράγραφος 1·
η)
τις μεθόδους επαλήθευσης κάθε εγκριθείσας παρέκκλισης με την επιτρεπόμενη χρήση ύδατος στην εκμετάλλευση που επωφελείται από την παρέκκλιση, όπως προβλέπεται στο άρθρο 8 παράγραφος 2·
θ)
χάρτες στους οποίους εμφαίνονται το ποσοστό των εκμεταλλεύσεων, των ζώων και των γεωργικών γαιών που καλύπτονται από ατομικές παρεκκλίσεις και οι τοπικές χρήσεις γης, καθώς και δεδομένα για την αμειψισπορά και τις γεωργικές πρακτικές στις επωφελούμενες από παρέκκλιση εκμεταλλεύσεις, όπως προβλέπεται στο άρθρο 10 παράγραφος 1·
ι)
τα αποτελέσματα της παρακολούθησης των υδάτων, συμπεριλαμβανομένων στοιχείων για την εξέλιξη της ποιότητας των υπόγειων και επιφανειακών υδάτων, καθώς και για τις επιπτώσεις της παρέκκλισης στην ποιότητα των υδάτων, όπως προβλέπεται στο άρθρο 10 παράγραφος 2·
ια)
κατάλογο των πλέον ευάλωτων υδατικών συστημάτων, όπως προβλέπεται στο άρθρο 10 παράγραφος 3·
ιβ)
σύνοψη και αξιολόγηση των δεδομένων που ελήφθησαν από τους σταθμούς παρακολούθησης που αναφέρονται στο άρθρο 10 παράγραφος 4.
Άρθρο 13
Εφαρμογή
Η παρούσα απόφαση εφαρμόζεται σε συνδυασμό με τους κανονισμούς για την εφαρμογή του προγράμματος δράσης στις περιφέρειες Emilia Romagna (απόφαση αριθ. 1273/2011 της 5.9.2011), Lombardia (απόφαση αριθ. IX/2208 της 14.9.2011), Piemonte (απόφαση 18-2612 της 19.9.2011) και Veneto (απόφαση αριθ. 1150 της 26.7.2011).
Η παρούσα απόφαση αρχίζει να ισχύει από την 1η Ιανουαρίου 2012.
Παύει να ισχύει στις 31 Δεκεμβρίου 2015.
Άρθρο 14
Η παρούσα απόφαση απευθύνεται στην Ιταλική Δημοκρατία.
Βρυξέλλες, 3 Νοεμβρίου 2011.

Labels: 1
20
6
18
15